钦定古今图书集成/明伦汇编/官常典/第642卷 > 蒋济
## 钦定古今图书集成/明伦汇编/官常典/第642卷 > 蒋济

按《魏志》本传，“济字子通，楚国平阿人也。仕郡计吏，州
别驾。建安十三年，孙权率众围合肥，时大军征荆州，
遇疾疫，唯遣将军张喜单将千骑，过领汝南兵以解
围，颇复疾疫。济乃密白刺史，伪得喜书，云‘步骑四万
已到雩娄，遣主簿迎喜三部，使赍书语城中守将，一
部得入城，二部为贼所得。权信之，遽烧围走，城用得’”
全。明年，使于谯，太祖问济曰：“昔孤与袁本初对官渡，
徙燕、白马民，民不得走，贼亦不敢钞。今欲徙淮南民，
何如？”济对曰：“是时兵弱，贼彊，不徙必失之。自破袁绍，
北拔柳城，南向江、汉，荆州交臂，威震天下，民无他志。
然百姓怀土，实不乐徙，惧必不安。”太祖不从，而江淮
间十馀万众皆惊走吴后济使诣邺，太祖迎见大笑
曰：“本但欲使避贼”乃更驱尽之拜济丹阳太守。